ddrg/super_eurlex huggingface dataset:
Vyhlásenie Komisie k článku 5 ods. 7 špecifického programu

2013/C 373/04

„Komisia vyjadruje hlboké poľutovanie nad začlenením odseku 7 do článku 5, ktorým sa zavádza postup preskúmania uvedený v článku 5 nariadenia (EÚ) č. 182/2011 pri poskytovaní finančnej pomoci Únie na projekty alebo časti projektov, ktoré boli vybrané po každej výzve na predkladanie návrhov na základe pracovných programov uvedených v článku 5 špecifického programu na vykonávanie programu Horizont 2020. Komisia pripomína, že tento postup nenavrhla v žiadnom zo sektorových VFR aktov. Cieľom bolo zjednodušiť programy VFR v prospech príjemcov finančných prostriedkov EÚ. Pokiaľ by sa rozhodnutia o grante schvaľovali bez kontroly zo strany výboru uvedený postup by sa urýchlil a čas medzi podaním žiadosti a udelením grantu by sa skrátil v prospech príjemcov, pričom by sa zamedzilo zbytočnej byrokracii a nákladom. Komisia ďalej pripomína, že prijímanie rozhodnutí o grante je súčasťou jej inštitucionálnej výsady týkajúcej sa plnenia rozpočtu a z tohto dôvodu by sa nemali prijímať prostredníctvom komitológie.

Takisto sa domnieva, že toto začlenenie nemôže slúžiť ako precedens pre iné nástroje financovania.“
Vyhlásenia Komisie (rámcový program)

2013/C 373/02

VYHLÁSENIE KOMISIE

Pokiaľ ide o rámcový program Horizont 2020, Európska komisia navrhuje pri rozhodovaní o financovaní výskumu ľudských embryonálnych kmeňových buniek zo zdrojov EÚ vychádzať z rovnakého etického rámca ako v 7. rámcovom programe.

Európska komisia navrhuje pokračovanie tohto etického rámca, pretože na základe skúseností predstavuje zodpovedný prístup k oblasti vedy, ktorá je veľkým prísľubom, a pretože sa osvedčil v kontexte výskumného programu, na ktorom sa podieľajú výskumníci z mnohých krajín, v ktorých existujú veľmi rozdielne regulácie.

Výzvou na predkladanie návrhov Európska komisia výslovne nevyžaduje používanie ľudských embryonálnych kmeňových buniek. Používanie ľudských kmeňových buniek, či už ide o bunky dospelých jedincov alebo embryonálne bunky, závisí od posúdenia vedcov vzhľadom na ciele, ktoré chcú dosiahnuť. V praxi sa zďaleka najväčšia časť prostriedkov Spoločenstva určených na výskum kmeňových buniek venuje na používanie kmeňových buniek dospelých jedincov. Nie je dôvod, prečo by sa to malo v rámci programu Horizont 2020 výrazne zmeniť.

Vyhlásenie o energetike

Vyhlásenie k článku 6 ods. 5

Vyhlásenie k článku 12

Vyhlásenie k známke excelentnosti

Vyhlásenie k šíreniu excelentnosti a rozširovaniu účasti

„Komisia je odhodlaná prijať a vykonávať opatrenia na odstránenie rozdielu v oblasti rozvoja a inovácií v Európe v rámci nového okruhu ‚Šírenie excelentnosti a rozširovanie účasti‘. Úroveň financovania týchto opatrení nebude nižšia ako suma vynaložená v siedmom rámcovom programe na opatrenia zamerané na ‚rozširovanie účasti‘.

Nové činnosti európskej spolupráce v oblasti vedy a techniky v kontexte ‚rozširovania účasti‘ by sa mali podporovať z rozpočtu určeného na ‚šírenie excelentnosti a rozširovanie účasti‘. Činnosti európskej spolupráce v oblasti vedy a techniky, ktoré do tohto okruhu nepatria a ktoré by si podľa všetkého vyžadovali rovnaký objem prostriedkov, by sa mali podporovať z rozpočtu na okruh 6 – Európa v meniacom sa svete – inkluzívne, inovatívne a reflexívne spoločnosti.

Väčšina činností týkajúcich sa nástroja politickej podpory a nadnárodných sietí národných kontaktných miest by sa mala tiež podporovať z rozpočtu vyčleneného na okruh 6 – Európa v meniacom sa svete – inkluzívne, inovatívne a reflexívne spoločnosti.“
C 333/1

Spoločné vyhlásenie Európskeho parlamentu a Rady k nariadeniu Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 (1)

(2018/C 333/01)

Náklady na prevádzku a údržbu informačného systému ETIAS, centrálnej jednotky ETIAS a národných jednotiek ETIAS budú v plnej miere hradené z príjmov získaných z poplatkov. Výška poplatku by sa preto mala podľa potreby upravovať s ohľadom na náklady. Tieto náklady zahŕňajú tak náklady členských štátov EÚ, ako aj náklady, ktoré v tejto súvislosti vzniknú krajinám pridruženým k schengenskému priestoru v tejto súvislosti, v súlade s ustanoveniami nariadenia o systéme ETIAS. Náklady vzniknuté v súvislosti s vývojom informačného systému ETIAS, integráciou existujúcej vnútroštátnej pohraničnej infraštruktúry a pripojením k jednotnému národnému rozhraniu, ako aj s hosťovaním jednotného národného rozhrania a zriadením centrálnej jednotky ETIAS a národných jednotiek ETIAS, vrátane nákladov, ktoré vzniknú členským štátom EÚ a krajinám pridruženým k schengenskému priestoru, sa hradia z Fondu pre vnútornú bezpečnosť (hranice a víza), resp. fondu, ktorý ho nahradí.

Tieto náklady by sa preto nemali zohľadňovať pri výpočte príspevku krajín pridružených k schengenskému priestoru na systém ETIAS v rámci dohôd o pridružení a relevantných osobitných dojednaní o účasti krajín pridružených k schengenskému priestoru na činnosti agentúr EÚ. Uvedené by sa malo vziať do úvahy najmä v kontexte rokovaní o fonde(och), ktorý nahradí Fond pre vnútornú bezpečnosť (hranice a víza), a súvisiacich osobitných dojednaniach o účasti krajín pridružených k schengenskému priestoru.

Európsky parlament a Rada vyzývajú Komisiu, aby po prijatí tohto nariadenia bezodkladne predložila návrh týkajúci sa osobitných dojednaní uvedených v článku 95 tohto nariadenia.

(1) (Ú. v. EÚ L 236, 19.9.2018, s. 1)
C 360/23

Vyhlásenie Komisie

(2019/C 360/02)

Komisia konštatuje, že Únia má v oblasti zemepisných označení výlučnú vonkajšiu právomoc a k Ženevskému aktu Lisabonskej dohody pristupuje ako plnoprávna zmluvná strana. Vyplýva to z rozsudku Európskeho súdneho dvora z 25. októbra 2017 (vec C-389/15 – Komisia/Rada). Vzhľadom na výlučnú vonkajšiu právomoc EÚ sa členské štáty nemôžu stať samostatnými zmluvnými stranami Ženevského aktu a nemali by už samy chrániť zemepisné označenia novo zapísané tretími krajinami, ktoré sú členmi Lisabonského systému. Vzhľadom na výnimočné okolnosti, ktoré spočívajú v tom, že sedem členských štátov je už dlhodobo zmluvnou stranou Lisabonskej dohody a majú na jej základe zapísané značné duševné vlastníctvo, ako aj vzhľadom na to, že je potrebné zabezpečiť bezproblémový prechod, Komisia je výnimočne pripravená súhlasiť s tým, aby v tomto konkrétnom prípade bolo v záujme EÚ povolené Bulharsku, Česku, Slovensku, Francúzsku, Maďarsku, Taliansku a Portugalsku pristúpiť k Ženevskému aktu.

Komisia dôrazne namieta proti pretrvávajúcemu naliehaniu Rady, aby sa ratifikácia Ženevského aktu alebo pristúpenie k nemu povolilo popri Únii aj všetkým členským štátom EÚ, ktoré si to želajú, a ako dôvod uvádza regularizáciu hlasovacích práv Únie vzhľadom na článok 22 ods. 4 písm. b) bod ii) Ženevského aktu, a nie uvedené výnimočné okolnosti.

Komisia by ďalej chcela pripomenúť, že vzhľadom na to, že Únia uplatňuje v oblasti poľnohospodárskych zemepisných označení svoju vnútornú právomoc, členské štáty EÚ nemôžu mať vlastné vnútroštátne systémy ochrany zemepisných označení.

Komisia si preto vyhradzuje svoje práva vrátane práva využiť opravné prostriedky proti rozhodnutiu Rady a v každom prípade zastáva názor, že tento prípad nemôže predstavovať precedens pre žiadne existujúce alebo budúce medzinárodné dohody/dohody WIPO, a to najmä, avšak nie výlučne, v takom prípade, keď EÚ už ratifikovala medzinárodné dohody na základe svojej výlučnej právomoci.
6.

Postup by sa mal uskutočniť počas obdobia nepresahujúceho dva mesiace, pokiaľ sa predmetný akt nemusí prijať do určitého dátumu, alebo ak si to vyžaduje naliehavosť danej záležitosti, v kratšej lehote stanovenej Radou.
Spoločné vyhlásenie Európskeho parlamentu, Rady a Komisie o opätovnom použití finančných prostriedkov, ktorých viazanosť bola zrušená, v súvislosti s výskumným programom

(2020/C 444 I/03)

Bez toho, aby boli dotknuté ich inštitucionálne výsady, Európsky parlament, Rada a Komisia súhlasia s tým, že v období 2021 – 2027 v prospech výskumného programu opätovne sprístupnia viazané rozpočtové prostriedky vo výške do 0,5 miliardy EUR (v cenách roku 2018), ktorých viazanosť bola zrušená, čo vyplýva z úplného alebo čiastočného nevykonania projektov patriacich do uvedeného programu alebo do jeho predchodcu, ako sa stanovuje v článku 15 ods. 3 nariadenia o rozpočtových pravidlách.
C 49/5

Vyhlásenie Komisie

(2021/C 49/05)

Po prijatí nariadenia v roku 2014 sa Komisia zaviazala zabezpečiť efektívnu komunikáciu a výmenu názorov s Európskym parlamentom a Radou, pokiaľ ide o obchodné spory, ktoré môžu viesť k prijatiu opatrení podľa nariadenia, a o opatreniach na presadzovanie práva vo všeobecnosti. Komisia bude aj naďalej podporovať a zjednodušovať spoluprácu s Európskym parlamentom a Radou tak, aby bola prínosná pre všetky strany, pričom bude dbať na celkový cieľ, ktorým je účinné a efektívne presadzovanie práv Únie v rámci medzinárodných obchodných dohôd, ktoré Únia uzavrela.

Predovšetkým sa Komisia zaväzuje, že v rámci svojho posilneného systému presadzovania práva preskúma údajné porušenia medzinárodných obchodných dohôd Únie, na ktoré upozornil Parlament, jeho poslanci alebo výbory či Rada, a to za predpokladu, že takéto žiadosti budú podložené dôkazmi. Komisia bude Parlament a Radu informovať o výsledkoch svojej posilnenej činnosti v oblasti presadzovania práva.

Pri zavádzaní posilneného systému presadzovania práva bude Komisia venovať rovnakú pozornosť údajným porušeniam ustanovení obchodných dohôd EÚ, ktoré sa týkajú obchodu a udržateľného rozvoja, a údajným porušeniam systémov prístupu na trh. Postupy týkajúce sa údajných porušení obchodu a ustanovení o udržateľnom rozvoji budú úplne začlenené do systému. Komisia bude uprednostňovať tie prípady, ktoré sú osobitne závažné z hľadiska ich vplyvu na pracovníkov alebo prostredie v obchodnom kontexte, ktoré majú systémový význam a sú právne podložené.

Komisia sa bude aj naďalej v plnej miere zapájať do osobitných stretnutí s príslušným parlamentným výborom s cieľom vymieňať si názory o obchodných sporoch a opatreniach na presadzovanie práva, a to aj pokiaľ ide o účinky na priemyselné odvetvia Únie. V tejto súvislosti bude Komisia pokračovať vo svojej spravodajskej činnosti, bude pravidelne informovať o stave všetkých nevyriešených sporov a podávať bezprostredné informácie o hlavnom vývoji v súvislosti so spormi v tom momente, ako budú tieto informácie poskytované členským štátom. Podávanie správ a poskytovanie informácií sa bude uskutočňovať prostredníctvom príslušných výborov v Parlamente a Rade.

Komisia bude zároveň aj naďalej Európsky parlament a Radu pravidelne informovať o medzinárodnom vývoji, ktorý môže viesť k situáciám vyžadujúcim si prijatie opatrení podľa nariadenia.

Napokon Komisia opätovne potvrdzuje svoje záväzky v rámci nariadenia Európskeho parlamentu a Rady (EÚ) č. 182/2011 urýchlene zasielať Parlamentu a Rade návrhy vykonávacích aktov, ktoré predkladá výboru členských štátov, ako aj konečné návrhy vykonávacích aktov po vydaní stanovísk vo výbore. Toto sa spravuje cez komitologický register.
Vyhlásenie Komisie

(2021/C 49/04)

Komisia víta prijatie nariadenia Európskeho parlamentu a Rady, ktorým sa mení nariadenie (EÚ) č. 654/2014.

Komisia pripomína vyhlásenie, ktoré vydala pri prijatí pôvodného nariadenia, okrem iného pokiaľ ide o to, že vykonávacie akty, ktoré je Komisia splnomocnená prijímať, budú vypracované na základe objektívnych kritérií a budú podliehať kontrole členských štátov. Pri výkone uvedeného splnomocnenia má Komisia v úmysle konať v súlade s vyhlásením vydaným pri prijatí pôvodného nariadenia, ako aj v súlade s týmto vyhlásením.

Pri príprave návrhov vykonávacích aktov s vplyvom na obchod so službami alebo obchodné aspekty práv duševného vlastníctva Komisia pripomína svoje povinnosti podľa článku 9 ods. 1a a potvrdzuje, že uskutoční intenzívne predbežné konzultácie s cieľom zabezpečiť, aby sa dozvedela o všetkých relevantných záujmoch a dôsledkoch, o tieto informácie sa podelí s členskými štátmi a v prípade prijatia opatrení ich riadne zohľadní. V rámci týchto konzultácií sa Komisia bude usilovať získať a očakáva, že získa informácie od súkromných zúčastnených strán, ktorých sa dotknú prípadné opatrenia obchodnej politiky, ktoré sa Únia v daných oblastiach chystá prijať. Podobne sa Komisia bude usilovať získať a očakáva, že získa informácie od verejných orgánov, ktoré môžu byť zapojené do vykonávania prípadných opatrení obchodnej politiky prijatých Úniou, alebo ktorých sa to môže týkať.

V prípade opatrení v oblasti obchodu so službami a obchodných aspektov práv duševného vlastníctva sa pri príprave návrhov vykonávacích aktov riadne zohľadnia najmä informácie od verejných orgánov členských štátov zapojených do prípravy a implementácie právnych predpisov upravujúcich dotknuté oblasti, medzi iným pokiaľ ide o to, ako by na seba mohli vzájomne pôsobiť možné opatrenia obchodnej politiky a právne predpisy Európskej únie a členských štátov. Podobne, príležitosť formulovať svoje odporúčania a obavy so zreteľom na výber a podobu opatrení, ktoré sa majú prijať, dostanú aj ostatné zúčastnené strany, ktorých sa také opatrenia obchodnej politiky týkajú. Keď sa prijmú opatrenia podľa článku 8 nariadenia, členské štáty budú informované o pripomienkach. Podobne sa v pravidelnom preskúmaní všetkých takýchto opatrení nariadenom počas ich uplatňovania alebo po ich ukončení zohľadnia informácie od orgánov členských štátov a súkromných zúčastnených strán, ktoré súvisia s fungovaním takýchto opatrení, a ak sa vyskytnú problémy, bude možné vykonať úpravy.

Komisia opätovne potvrdzuje, že pripisuje veľký význam tomu, aby sa zaistilo, že nariadenie bude účinným a efektívnym nástrojom na presadzovanie práv Únie v rámci medzinárodných obchodných dohôd, a to aj v oblasti obchodu so službami a obchodných aspektov duševného vlastníctva. Opatrenia, ktoré treba v týchto oblastiach vybrať, preto musia zaistiť aj účinné presadzovanie v súlade s právami Únie, aby viedli k dodržiavaniu pravidiel dotknutou treťou krajinou a aby boli v súlade s uplatniteľnými medzinárodnými predpismi týkajúcimi sa druhu povolených opatrení na presadzovanie práva.
Spoločné vyhlásenie Komisie, Rady a Európskeho parlamentu o nástroji na odrádzanie tretích krajín od donucovacích opatrení a boj proti takým opatreniam

(2021/C 49/01)

Komisia berie na vedomie obavy Parlamentu a členských štátov, pokiaľ ide o metódy niektorých tretích krajín, ktoré sa snažia donútiť EÚ a/alebo jej členské štáty k prijatiu alebo zrušeniu konkrétnych politických opatrení. Komisia súhlasí s názorom, že takéto metódy vzbudzujú značné obavy. Komisia potvrdzuje svoj zámer ďalej preskúmať možný nástroj, ktorý by sa mohol prijať s cieľom odradiť tretie krajiny od donucovacích opatrení alebo ich vyvážiť, pričom by umožnili pohotové prijatie protiopatrení aktivovaných takýmito opatreniami. Komisia má v úmysle pokračovať vo svojom posúdení a na základe neho a so zreteľom na všetky relevantné okolnosti prijať legislatívny návrh stanovujúci mechanizmus, ktorý umožní odradiť od takýchto krokov alebo ich vyvážiť spôsobom, ktorý bude v súlade s medzinárodným právom. Ako predsedníčka Komisie oznámila predsedovi Parlamentu a úradujúcemu predsedovi Rady vo vyhlásení o zámere zo 16. septembra 2020, Komisia prijme návrh v každom prípade najneskôr do konca roka 2021 alebo skôr, ak to bude potrebné v dôsledku donucovacích opatrení prijatých treťou krajinou.

Rada a Európsky parlament berú na vedomie zámer Komisie predložiť návrh nástroja na odrádzanie tretích krajín od donucovacích opatrení a boj proti takým opatreniam. Obidve inštitúcie sú odhodlané plniť svoju inštitucionálnu úlohu spoluzákonodarcov a návrh včas posúdiť, a to so zreteľom na záväzky Únie podľa medzinárodného práva verejného a práva WTO, ako aj príslušný vývoj medzinárodného obchodu.
VYHLÁSENIE KOMISIE

Komisia súhlasí s tým, že cenovo dostupné a prístupné vakcíny proti ochoreniu COVID-19 a testy na infekciu vírusom SARS-CoV-2 sú v boji proti pandémii ochorenia COVID-19 kľúčové. Vzhľadom na to, že v čase nadobudnutia účinnosti nariadení Európskeho parlamentu a Rady (EÚ) 2021/953 a (EÚ) 2021/954 nebude zaočkovaná celá populácia, je na uľahčenie voľného pohybu a mobility v Európe dôležitý prístup k cenovo dostupným a všeobecne prístupným možnostiam testovania.

Komisia už na podporu testovacích kapacít členských štátov zmobilizovala v rámci nástroja núdzovej podpory finančné prostriedky na nákup rýchlych antigénových testov a začala spoločné obstarávanie viac ako pol miliardy rýchlych antigénových testov. Medzinárodná federácia Červeného kríža takisto podporuje členské štáty aj pri zvyšovaní testovacích kapacít prostredníctvom finančných prostriedkov z nástroja núdzovej podpory.

S cieľom ďalej podporovať cenovo dostupné testy, najmä pre osoby, ktoré denne alebo často prekračujú hranice, keď cestujú do práce alebo do školy, navštevujú blízkych príbuzných, vyhľadávajú zdravotnú starostlivosť alebo poskytujú starostlivosť blízkym osobám, sa Komisia zaväzuje zmobilizovať v rámci nástroja núdzovej podpory dodatočné finančné prostriedky vo výške 100 miliónov EUR na nákup testov na infekciu vírusom SARS-CoV-2, ktoré spĺňajú podmienky na vydanie potvrdenia o vykonaní testu podľa nariadenia (EÚ) 2021/953 Po schválení rozpočtovým orgánom by sa v prípade potreby mohli zmobilizovať dodatočné finančné prostriedky vo výške viac než 100 miliónov EUR.
VYHLÁSENIE KOMISIE

Komisia súhlasí s tým, že cenovo dostupné a prístupné vakcíny proti ochoreniu COVID-19 a testy na infekciu vírusom SARS-CoV-2 sú v boji proti pandémii ochorenia COVID-19 kľúčové. Vzhľadom na to, že v čase nadobudnutia účinnosti nariadení Európskeho parlamentu a Rady (EÚ) 2021/953 a (EÚ) 2021/954 nebude zaočkovaná celá populácia, je na uľahčenie voľného pohybu a mobility v Európe dôležitý prístup k cenovo dostupným a všeobecne prístupným možnostiam testovania.

Komisia už na podporu testovacích kapacít členských štátov zmobilizovala v rámci nástroja núdzovej podpory finančné prostriedky na nákup rýchlych antigénových testov a začala spoločné obstarávanie viac ako pol miliardy rýchlych antigénových testov. Medzinárodná federácia Červeného kríža takisto podporuje členské štáty aj pri zvyšovaní testovacích kapacít prostredníctvom finančných prostriedkov z nástroja núdzovej podpory.

S cieľom ďalej podporovať cenovo dostupné testy, najmä pre osoby, ktoré denne alebo často prekračujú hranice, keď cestujú do práce alebo do školy, navštevujú blízkych príbuzných, vyhľadávajú zdravotnú starostlivosť alebo poskytujú starostlivosť blízkym osobám, sa Komisia zaväzuje zmobilizovať v rámci nástroja núdzovej podpory dodatočné finančné prostriedky vo výške 100 miliónov EUR na nákup testov na infekciu vírusom SARS-CoV-2, ktoré spĺňajú podmienky na vydanie potvrdenia o vykonaní testu podľa nariadenia (EÚ) 2021/953. Po schválení rozpočtovým orgánom by sa v prípade potreby mohli zmobilizovať dodatočné finančné prostriedky vo výške viac než 100 miliónov EUR.
C 341/1

VYHLÁSENIE KOMISIE

týkajúce sa článku 9 ods. 1 písm. c) a článku 11 ods. 1 vykonávacieho nariadenia Komisie, ktorým sa stanovujú technické a prevádzkové špecifikácie technického systému na automatizovanú cezhraničnú výmenu dôkazov a uplatnenie zásady „jedenkrát a dosť“

(2022/C 341/01)

Odkazy v článku 9 ods. 1 písm. c) a článku 11 ods. 1 na budúce riešenia týkajúce sa právomocí na zastupovanie a mandátov [„keď budú k dispozícii riešenia na zastupovanie a v ich príslušnom rozsahu, a to v súlade s nariadením (EÚ) č. 910/2014 a so všetkými vykonávacími aktmi prijatými na jeho základe“], sa týkajú najmä riešení, ktoré sú nad rámec súčasných minimálnych súborov údajov o zástupcovi a zastúpenej osobe a zahŕňajú dodatočnú sémantiku o rozsahu zastúpenia alebo osobitných obmedzeniach mandátu. Potreba vyvinúť takéto riešenia bola vyjadrená už v záveroch z diskusie siete spolupráce, ktorá sa uskutočnila 20. júna 2016, uvedených v oddiele 2.8. FYZICKÁ A PRÁVNICKÁ OSOBA – ZÁSTUPCA v dokumente eIDAS SAML Attribute Profile V1.2. (eIDAS – profil atribútu SAML V1.2.) z 31. augusta 2019 (1).

(1) https://ec.europa.eu/cefdigital/wiki/download/attachments/82773108/eIDAS%20SAML%20Attribute%20Profile%20v1.2 %20Final.pdf?version=2&modificationDate=1571068651772&api=v2
2.

Technológia by sa mala používať na zjednotenie ľudí, a nie na ich rozdelenie. Digitálna transformácia by mala prispieť k spravodlivej a inkluzívnej spoločnosti a hospodárstvu v EÚ. Zaväzujeme sa: a) zabezpečiť, aby sa pri navrhovaní, vývoji, zavádzaní a používaní technologických riešení rešpektovali základné práva, umožnilo ich uplatňovanie a podporila solidarita a začlenenie; b) presadzovať takú digitálnu transformáciu, pri ktorej sa na nikoho nezabudne. Mala by priniesť výhody všetkým ľuďom, mala by dosiahnuť rodovú rovnováhu a mala by zahŕňať najmä staršie osoby, osoby žijúce vo vidieckych oblastiach, osoby so zdravotným postihnutím, či marginalizované a zraniteľné osoby a osoby pozbavené volebného práva, ako aj tých, ktorí konajú v ich mene. Mala by tiež podporovať kultúrnu a jazykovú rozmanitosť; c) vytvoriť vhodné rámce na to, aby všetci účastníci trhu využívajúci výhody digitálnej transformácie prevzali svoju spoločenskú zodpovednosť a spravodlivo a primerane prispeli na náklady na verejné statky, služby a infraštruktúry v prospech všetkých osôb žijúcich v EÚ.
6.

Na prvej strane podania treba uviesť toto: 1. názov podania (žaloba, odvolanie, vyjadrenie, vyjadrenie k odvolaniu, replika, duplika, návrh na vstúpenie vedľajšieho účastníka do konania, pripomienky k návrhu na vstúpenie vedľajšieho účastníka do konania, vyjadrenie vedľajšieho účastníka, námietka neprípustnosti atď.). Ak sa vo vyjadrení k odvolaniu navrhuje úplné alebo čiastočné zrušenie rozhodnutia Súdu prvého stupňa na základe žalobného dôvodu, ktorý nebol uvedený v odvolaní, v názve podania musí byť upresnené, že ide o vyjadrenie k odvolaniu a odvolanie zároveň; 2. číslo veci (C-.../..), ak ho už kancelária oznámila; 3. označenie žalobcu a žalovaného a v odvolaniach: označenie rozhodnutia, proti ktorému smeruje, a označenie účastníkov konania pred Súdom prvého stupňa; 4. označenie účastníka, za ktorý sa podáva/doručuje podanie;
1.

V súlade so štatútom úradníkov Spoločenstiev sa menovacie právomoci vykonávajú takto: — generálneho tajomníka menuje grémium, — úradníkov so zaradením AD16, AD15, a AD14, menuje grémium na návrh generálneho tajomníka pri uplatnení článkov 13, 29, 30, 31, 32, 40, 41, 49, 50, 51, 78 a 90 ods. 1 Štatútu úradníkov; pri ostatných ustanoveniach štatútu vrátane článku 90 ods. 2, má menovacie právomoci predseda na návrh generálneho tajomníka, — úradníkov so zaradením AD13, AD12 a AD11 menuje predseda na návrh generálneho tajomníka, — zamestnancov ostatných funkčných stupňov zaradenia AD a zaradenia AST menuje generálny tajomník.